## Pravila o radu Hrvatske mreže konzultanata

### NN 133/1997 (10.12.1997.), Pravila o radu Hrvatske mreže konzultanata

# MINISTARSTVO GOSPODARSTVA

Na temelju članka 5. Poslovnika o radu Komisije za praćenje rada Hrvatske
mreže konzultanata, Komisija za praćenje rada Hrvatske mreže konzultanata
donosi

## **PRAVILA O RADU**

### **HRVATSKE MREŽE KONZULTANATA**

Članak 1.

Hrvatska mreža konzultanata za malo gospodarstvo (u daljnjem tekstu:
HMK) je ugovorna mreža davatelja profesionalnih usluga poslovnoga savjetovanja
(u daljnjem tekstu: konzultanti) poduzetnicima iz maloga gospodarstva,
obrtnicima, zadrugama, malim i srednjim trgovačkim društvima i pojedincima
pri ostvarivanju poduzetničkog pothvata, a za razvoj i unapređivanje poduzetničkog
poslovanja (u daljnjem tekstu: poduzetnici).

HMK je osnovana radi poticanja maloga gospodarstva. HMK ujedno štiti
interese korisnika konzultantskih usluga te promiče interese i štiti ugled
davatelja konzultantskih usluga.

Članak 2.

Pravilima o radu HMK uređuje se:

- ustrojstvo HMK,

- članstvo u HMK,

- organizacija rada HMK,

- uvjeti rada članova HMK.

*Ustrojstvo HMK*

Članak 3.

HMK organizira, te njome upravlja Komisija za praćenje rada HMK (u daljnjem
tekstu: Komisija). Članove Komisije čine po jedan predstavnik iz Ministarstva
gospodarstva, Ministarstva financija i Hrvatske garancijske agencije. Svaki
član Komisije ima svog zamjenika.

Članak 4.

Poslove evidentiranja članova HMK i obavljenih konzultantskih usluga
te poslove za rad Komisije obavlja "Croateh" d.o.o. (u daljnjem tekstu:
Koordinator).

U svom radu Komisija može koristiti i tijela državne uprave i nevladine
institucije.

*Članstvo u HMK*

Članak 5.

Redovni član HMK je svaki konzultant, pravna, odnosno fizička osoba,
koja je, na temelju pozivnog natječaja Ministarstva gospodarstva, s Koordinatorom
zaključila ugovor o poslovnoj suradnji u pružanju konzultantskih usluga
za malo gospodarstvo (u daljnjem tekstu: Ugovor).

Licencirani član HMK je redovni član HMK, koji na temelju certifikata
Ministarstva gospodarstva o osposobljenosti za obavljanje djelatnosti savjetovanja
za malo gospodarstvo, obavlja konzultantske usluge. Pravila o izdavanju
certifikata donosi ministar gospodarstva.

Članak 6.

Konzultanti su dužni poduzetnicima davati usluge u skladu s odredbama
ovih Pravila i Ugovora.

Konzultant je dužan aktivno uključivati poduzetnika u svim fazama pripreme
i izrade projekta.

Prestanak članstva u HMK nastupa s danom raskida Ugovora, s danom oduzimanja
licence ili prestankom postojanja članice.

Članak 7.

Konzultanti pružaju savjetodavne usluge poduzetnicima za koje su s Koordinatorom
zaključili Ugovor o pružanju usluga. Konzultanti usluge pružaju sukladno
odredbama ovih Pravila, u skladu s Profesionalnim kodeksom ponašanja za
članove HMK i Cjenikom za usluge konzultanta - člana HMK.

Poduzetnici samostalno odlučju o izboru konzultanta. Za svaki posao
poduzetnik i konzultant zaključuju ugovor o obavljanju savjetodavnih usluga.

Konzultant je obvezan u ugovoru s poduzetnikom navesti identifikacijski
broj iz ugovora zaključenog između konzultanta i Koordinatora.

*Organizacija rada*

Članak 8.

Konzultanti koji sudjeluju u realizaciji Programa potpore razvoja maloga
gospodarstva, a za kojega sredstva osiguravaju Hrvatska garancijska agencija
i Ministarstvo gospodarstva, imaju pravo na korištenje pogodnosti u svezi
sa sufinanciranjem cijene pružene usluge.

Radi upoznavanja poduzetnika s konzultantima i korištenja pogodnosti
iz programa potpore poduzetnicima, Komisija će tijelima državne uprave,
komorama, bankama i drugim institucijama dostaviti odgovarajuće ispise
iz evidencije o članovima HMK.

Članak 9.

Svaki konzultant iz HMK ima, radi unapređivanja rada, pravo davati prijedloge
Koordinatoru. O prispjelim prijedlozima, Koordinator je dužan izvijestiti
Komisiju. O prihvaćanju ili odbacivanju prijedloga odlučuje Komisija, uz
prethodno pribavljeno mišljenje Koordinatora.

Radi donošenja što objektivnije konačne odluke, Komisija može, prema
potrebi i vlastitom nahođenju, tražiti i mišljenje kvalificiranih stručnjaka.

Članak 10.

U cilju održavanja kvalitete pruženih usluga i osiguranja rada konzultanata
prema odredbama ovih Pravila, Komisija ima pravo provjeravati usluge konzultanata,
a korisnici imaju pravo davati pritužbe u svezi s konzultantima.

Poduzetnici dostavljaju pritužbe Koordinatoru HMK, tvrtki "Croateh"
d.o.o., Zagreb, Draškovićeva 47a. O prispjelim pritužbama Koordinator će
mjesečno, do 15. dana u mjesecu za proteklo izvještajno razdoblje, izvještavati
Komisiju.

Članak 11.

Radi provjere pružene usluge konzultanta i pridržavanja odredbi Pravila
i Ugovora, te radi odlučivanja o opravdanosti pritužbe, konzultant je,
na zahtjev Komisije, dužan predočiti traženu dokumentaciju.

O opravdanosti prispjelih primjedbi i pritužbi, odnosno o kvaliteti
pruženih usluga odlučuje Komisija, uz prethodno pribavljeno mišljenje Koordinatora.

U slučaju odlučivanja o opravdanosti pritužbe i o kvaliteti konzultantskih
usluga tvrtke "Croateh" d.o.o., Komisija može odabrati stručnjaka, uz čije
će prethodno pribavljeno mišljenje, donijeti odluku.

Članak 12.

Pritužbe i prijedloge u svezi s radom Koordinatora konzultanti mogu
uputiti Komisiji.

O opravdanosti dostavljenih primjedbi i pritužbi odlučuje Komisija.
Komisija može prema potrebi pribaviti i mišljenje kvalificiranih stručnjaka.

Članak 13.

Koordinator je dužan izvijestiti konzultante o novim projektima Ministarstva
gospodarstva, Hrvatske garancijske agencije te ostalih tijela državne uprave
i vladinih institucija. Način izvješćivanja će utvrditi Komisija.

Članak 14.

HMK ima logotip. Oblik i sadržaj logotipa propisuje Komisija.

Konzultanti - redovni članovi HMK, mogu u svojim materijalima navesti
da su članovi HMK, sljedećim tekstom: "Član Hrvatske mreže konzultanata
za malo gospodarstvo" ili skraćeno "Član HMK". Veličina slova mora biti
manja od onih koja su korištena za isticanje vlastitog naziva, kao pravne
ili fizičke osobe, te u crnoj boji.

Licencirani članovi HMK i Koordinator, u svojim materijalima mogu koristiti
i logotip HMK.

Svaka pravna ili fizička osoba koja nije član HMK nema pravo korištenja
logotipa, odnosno naznake članstva u HMK.

*Uvjeti rada članova HMK*

Članak 15.

Konzultanti učlanjeni u HMK plaćaju godišnju članarinu u vidu fiksnog
iznosa od 700 kn za pravnu osobu, uključivo i obrt, te 500 kn za fizičku
osobu - pojedinca. Članarine se uplaćuju na izdvojeni žiro-račun Koordinatora
broj: 30102-601-658618.

Godišnja članarina se računa za 12 mjeseci, od dana zaključenja ugovora.
Konzultant koji, u roku od 30 dana nakon potpisa ugovora, ne uplati članarinu
gubi status člana.

Članak 16.

Konzultanti su dužni davati usluge u skladu s Profesionalnim kodeksom
ponašanja za članove HMK i prema cijenama iz Cjenika za usluge konzultanta
- člana HMK, koji se nalaze u privitku kao sastavni dio ovih Pravila.

Članak 17.

Pravila se uz Ugovor dostavljaju svakom konzultantu i čine sastavni
dio Ugovora.

*Završne odredbe*

Članak 18.

Ova Pravila stupaju na snagu danom donošenja

Članak 19.

Za tumačenje, izmjene i dopune ovih Pravila je nadležna Komisija.

Klasa: 311-01/97-01/903
Urbroj: 526-01-97-02
Zagreb 15. listopada 1997.

ZA KOMISIJU
1. Ministarstvo gospodarstva
**mr. Vladimir Žanić, dipl. ing.,** v. r.
2. Hrvatska garancijska agencija
**mr. Hrvoje Matezović,** v. r.
3. Ministarstvo financija
**Štefanija Jakopčević,** v. r.

### **PROFESIONALNI KODEKS PONAŠANJA za članove HMK**

Ovdje iznesena pravila ponašanja konzultanata - članova Hrvatske mreže
konzultanata za malo gospodarstvo (u daljnjem tekstu: konzultanti), predstavljaju
obvezujuće uzance za konzultante (fizičke i pravne osobe) te njihove suradnike
koji sudjeluju u pružanju usluga poduzetnicima.

Pravila ovoga Kodeksa predstavljaju minimalna pravila ponašanja konzultanata
prilikom pružanja konzultantskih usluga.

*Povjerljivost*

Konzultant se obvezuje da će podatke i dokumente dobivene od korisnika
tretirati kao povjerljive i osigurati da ih tako tretiraju i drugi. Također
se obvezuje da dobivene privilegirane informacije, kao i saznanja stečena
tijekom obavljanja pojedine usluge, neće koristiti za stjecanje osobne
koristi, niti će to drugima omogućiti.

*Nerealna očekivanja*

Konzultant se obvezuje na suzdržavanje od ohrabrivanja poduzetnika o
nerealnim očekivanjima, kao i od obećavanja "sigurnih koristi" od specifičnih
usluga iz područja poslovnog savjetovanja.

*Naknade/financijski interesi*

Konzultant se obvezuje odbiti naknade ili drugu financijsku korist od
treće strane, u svezi s preporukama, savjetom ili uslugama koje pruža poduzetniku
te odbiti svaku drugu korist u dobrima ili uslugama koja može proizići
iz preporuke ili savjetovanja poduzetnika. O stjecanju takvih mogućnosti
konzultant će obavijestiti poduzetnika te korist prihvatiti samo uz njegovo
znanje i suglasnost.

*Obavljanje zadataka*

Konzultant će prihvatiti samo one zadatke i obavljanje samo onih usluga
za čije izvođenje ima potvrđeno znanje, iskustvo i vještinu.

*Međusobno konfliktne usluge*

Konzultant će izbjegavati i odbijati pružanje usluga različitim poduzetnicima,
ako to, s obzirom na obveze koje proizlaze iz profesionalnog i poslovnog
kodeksa ponašanja, može dovesti do konflikta, te ako za to nije dobio pristanak
svih strana.

*Usuglašavanje s poduzetnikom*

Konzultant će zajednički s poduzetnikom, prije preuzimanja obveze obavljanja
usluge, usuglasiti ciljeve, metode, način rada i vrijeme obavljanja usluge.
Također će osigurati da svi eventualni osobni financijski ili drugi interesi,
koji bi kao prepreka mogli utjecati na obavljanje usluge, budu na vrijeme
otklonjeni.

*Profesionalnost u pristupu*

Konzultant, njegovi djelatnici i vanjski suradnici će održavati puni
profesionalni pristup u svim odnosima s poduzetnikom, javnošću i s drugim
konzultantima. Također će se suzdržavati od navođenja djelatnika poduzetnika
na razmišljanje o alternativnom zaposlenju, bez da o tome prethodno obavijesti
korisnika.

Konzultanti i njihovi djelatnici se obvezuju osigurati da suradnici,
drugi konzultanti ili treće osobe, koje sudjeluju u obavljanju pojedinih
usluga, također prihvate ovaj Profesionalni kodeks ponašanja.

### **CJENIK ZA USLUGE KONZULTANTA-člana HMK**

Ovdje iznesene cijene za pružanje usluga poslovnog savjetovanja konzultanata
- članova HMK, predstavljaju obvezujuće uzance.

Cijene su utvrđene temeljem cjenika Hrvatskoga udruženja poslovnih savjetnika
te umanjene za 40% tako da se cijene usluge po satu utvrđuje u bruto iznosu
od 110,00 kn (slovima: stodeset kuna).

Cijena konzultantskog posla se utvrđuje ovisno o utrošenom vremenu,
predmetu i sadržaju rada poslovnog savjetnika. Ukupna cijena usluge, s
uključenim pisanim materijalom, određuje se prema utrošenim satima rada
te se korigira koeficijentima iz sljedeće tablice:

```
____________________________________________________________________

Sadržaj rada                                            Koeficijent
_____________________________________________________________________

I. SKUPINA

1. Ocjena stanja, odnosno provjera i kontrola ukupnog
   ili pojedinog segmenta poslovanja, provjera poslovne
   ideje                                                        1,0
_____________________________________________________________________

II. SKUPINA

1. Investicijski projekti

2. Projekti iz područja organizacije rada, rukovođenja i
   upravljanja

3. Projekti iz područja unapređenja proizvodnje i primjene
   novih tehnologija                                            1,5

4. Projekti iz područja marketinga

5. Računovodstveni poslovi i porezno savjetovanje
_____________________________________________________________________

III. SKUPINA

1. Vođenje projekta                                              2,4
_____________________________________________________________________

```

**Napomena:**

\* Za poduzetnike-početnike se primjenjuju cijene kako su navedene u
Programu "Start" Hrvatske garancijske agencije, objavljenom u "Narodnim
novinama", broj 77/97. i 88/97.

\*\* Ministar gospodarstva će propisati učešće, odnosno najviši iznos
potpore s kojom će Ministarstvo gospodarstva, za djelatnosti malog gospodarstva,
sudjelovati u sufinanciranju cijene konzultantske usluge.

\*\*\* Malo gospodarstvo obuhvaća trgovačka društva koja zapošljavaju do
100 djelatnika, obrtništvo i zadruge.

Ostalo, NN 133/1997-1923